เรื่องน่ารู้กับ ‘เช็ค’
ข่าวร้านทองถูกหลอกจ่ายเช็คเด้งซื้อทองเสียหาย 2 ล้านบาท เป็นอุทาหรณ์ผู้ที่ทำมาค้าขาย จะต้องให้มีความรู้เท่าทันกลโกงรูปแบบต่างๆ โดยเฉพาะการจ่ายเงินด้วยเช็ค
13 พ.ค. 2558

ข่าวร้านทองถูกหลอกจ่ายเช็คเด้งซื้อทองเสียหาย 2 ล้านบาท เป็นอุทาหรณ์ผู้ที่ทำมาค้าขาย จะต้องให้มีความรู้เท่าทันกลโกงรูปแบบต่างๆ โดยเฉพาะการจ่ายเงินด้วยเช็ค 
การนำเช็คไปฝากในบัญชีเงินฝาก ยอดเงินจะขึ้นทันที แต่เจ้าของบัญชีเงินฝากยังจะไม่สามารถที่จะถอนเงินได้จนกว่าธนาคารจะเรียกเก็บเงินจากเช็คใบนั้นได้ แต่ปัญหาที่เกิดขึ้นเจ้าของร้านทองเข้าใจผิดว่ามีเงินเข้าบัญชีแล้วก็เลยให้ทองคำกับมิจฉาชีพไป  
ปัจจุบันการประกอบธุรกิจส่วนใหญ่นิยมใช้วิธีการเขียนเช็คสั่งจ่ายแทนที่วิธีการจ่ายเงินสด เหตุผลหลักเรื่องของความสะดวกสบายไม่จำเป็นที่จะต้องขนเงินสดไปคราวละมากๆ เพื่อชำระหนี้ 
ในแวดวงธุรกิจนิยมใช้ “เช็ค” มาค้ำประกัน และเป็นเงินหมุนเวียน (แลกเช็ค) โดยผู้จ่ายจะลงวันที่เอาไว้ล่วงหน้าซึ่งจะนานเท่าไหร่ก็ได้แล้วแต่ผู้จ่ายจะเป็นผู้กำหนด ซึ่งเช็คจะมีผลบังคับใช้และเรียกเก็บเงินจากในบัญชีจริงก็ต่อเมื่อถึงวันที่กำหนดเอาไว้ภายในเช็คเท่านั้น
ข้อมูลความรู้เกี่ยวกับการใช้เช็ค 
รูปแบบของเช็คที่ใช้ในการพาณิชย์มี 2 รูปแบบใหญ่ๆ คือ 1.เช็คระบุชื่อ เป็นเช็คที่ผู้สั่งจ่ายเขียนขึ้นเพื่อสั่งธนาคารให้จ่ายเงินโดยระบุชื่อผู้รับเงิน 2.เช็คผู้ถือ คือเช็คที่ผู้สั่งจ่ายเขียนออกให้โดยสั่งธนาคารให้จ่ายเงินแก่ผู้ถือหรือจ่ายตามคำสั่งของผู้ถือ 
ภายในเช็คจะต้องมีองค์ประกอบสำคัญดังนี้ 1.มีคำบอกชื่อว่าเป็นเช็ค หมายถึง หลักฐานที่แสดงว่ากระดาษแผ่นนี้เป็นเช็คของธนาคารจริงๆ  2.คำสั่งซึ่งให้ใช้เงินเป็นจำนวนแน่นอนเป็นตัวเลขและตัวหนังสือ  3.ชื่อหรือยี่ห้อของธนาคาร 4.ชื่อหรือบริษัทของผู้รับเงิน 5.ลายมือชื่อ (ลายเซ็น) ของผู้สั่งจ่าย 6.สถานที่ใช้เงิน 7.วัน เดือน ปี และสถานที่ออกเช็ค
นอกจากนี้ จะต้องทำความเข้าใจระบบ “เช็คเคลียริ่ง “คือการเรียกเก็บเงินในเช็คระหว่างธนาคาร โดยธนาคารจะปิดเคลียริ่งช้าที่สุดไม่เกิน 14.00 น. ซึ่งหากนำเช็คไปเข้าหลังจากนั้นธนาคารจะให้ในวันทำการถัดไป และยังขึ้นอยู่กับการทำธุรกรรมระหว่างธนาคารด้วยกันหรือต่างธนาคาร รวมถึงสาขาต่างจังหวัดด้วยหรือไม่ ซึ่งอาจจะต้องใช้เวลาเคลียริ่งเช็ค  2-3 วัน ถึงจะสามารถถอนเงินได้
ทั้งนี้ หากเงินในบัญชีของผู้จ่ายมีไม่เพียงพอกับจำนวนตัวเลขที่ปรากฏอยู่บนเช็ค หรือที่เรียกกัน “เช็คเด้ง” เราสามารถไปแจ้งความกับตำรวจเพื่อดำเนินคดีได้